b'\n_START_ARTICLE_\nHeroj Sovjetske zveze\n_START_PARAGRAPH_\nHeroj Sovjetske zveze (rusko \xd0\x93\xd0\xb5\xd1\x80\xd0\xbe\xcc\x81\xd0\xb9 \xd0\xa1\xd0\xbe\xd0\xb2\xd0\xb5\xcc\x81\xd1\x82\xd1\x81\xd0\xba\xd0\xbe\xd0\xb3\xd0\xbe \xd0\xa1\xd0\xbe\xd1\x8e\xcc\x81\xd0\xb7\xd0\xb0) je bilo najvi\xc5\xa1je \xc4\x8dastno posamezno in skupinsko odlikovanje in naziv Sovjetske zveze, ki je bilo ustanovljeno 16. aprila 1934 za izjemne zasluge._NEWLINE_Isto\xc4\x8dasno s podelitvijo naziva so dobili \xc5\xa1e red Lenina, medaljo Zlata zvezda kot znak odli\xc4\x8dnosti (in hkrati zunanji simbol heroja ZSSR) in diplomo herojskega dejanja (gramota), ki ga je podelil Prezidij Vrhovnega sovjeta ZSSR._NEWLINE_Z razpadom Sovjetske zveze je bilo ukinjeno tudi to priznanje, ki pa ga je zamenjal nov naziv heroj Rusije._NEWLINE_Obstajala je \xc5\xa1e posebna oblika priznanja, podeljena mestom/trdnjavam, ki so se izkazala med drugo svetovno vojno - mesto heroj/trdnjava heroj.\n_START_SECTION_\nVe\xc4\x8dkratni heroji Sovjetske zveze\n_START_PARAGRAPH_\nVe\xc4\x8dkratni heroji Sovjetske zveze so dobili pravico \xc5\xa1e do drugih ugodnosti in priznanje. Z vsakim nadaljnjim imenovanjem so dobili dodatno le novo medaljo Zlato zvezdo in gramoto. Dvakratni heroji so dobili pravico do bronastega doprsnega kipa oz. podobe s posvetilom oz. inskripcijo, ki se ga postavi v njihovi domovini. Trojni heroji so poleg tega imeli pravico do pedistala blizu Pala\xc4\x8de Sovjetov v Moskvi. Leta 1988 je Vrhovni sovjet Sovjetske zveze ukinil ve\xc4\x8dkratno podeljevanje naziva istim osebam.'